Директорът е гол, вие също
Учителите, за които цяла България разбра, са Силвия Зубева и Асен Александров. И двамата станаха национални звезди заради свои снимки. Без да го искали. И нито един проблем или успех на български преподаватели не предизвика подобен по размери интерес от страна на „суверена".Тя - млада, с перфектна фигура и красиво лице, снимана на първия учебен ден преди две години, той с голо селфи в банята. Зубева се притесни от небивалия интерес към личността й и плоските коментари в стил „тая класна ме върна в първи клас" и се скри от медиите, а Александров получи сърдечни проблеми и влезе в болница.До момента няма официално становище истинска или фалшива е снимката на директора на 51-во училище (в интервю за „24 часа" Александров казва, че снимката е манипулирана от кръста надолу и той всъщност е бил по бански). Тя е публикувана в жълти вестници и сайтове, но той вече има хиляди висящи със страшна сила присъди от знайни и незнайни интернет потребители.Те не се замислят защо изобщо тази снимка се появява в публичното пространство (самият Александров твърди, че никой от колегите му не е виждал фотоса на сайта на училището, каквато версия беше разпространена от медиите, публикували снимките), а действат на принципа при лова на вещици - „да пуснем обвинената във вещерство със завързан за краката камък във водата и ако изплува, значи е вещица и ще я изгорим на кладата, ако не изплува - не е вещица и отива на небето".Трудно е да се предположи, че в „държавата на проститутките" (по Ъпсурт) Пазителите на морала са толкова много. Според интернет прокуратурата Александров е „ексхибиционист", „сексуален маниак", „извратеняк", има „неморално поведение", „дава лош пример" и изобщо трябва да се закопае во век и веков в земните недра, защото се е снимал в банята не за списание, календар или сайт за запознанства, а за лична употреба. Сред вълната от средновековна пуританска злоба има и очарователно-наивистични разсъждения като „на кой изобщо може да му хрумне сам да се снима гол?!?"Нарекоха Александров и „педофил". Според перфектно подредената логически конструкция учител-гол-телефон-огледало. Нищо, че няма данни снимката да е изпращана до дете. Моралистите от Седмия коментар най-вероятно се възприемат като светци, които очакват всеки момент да бъдат канонизирани, защото са чисти като девическа сълзица. Можем и да предположим, че правят секс само с дълбоко отвращение и омерзение, облечени от глава до пети с единствената цел - поколение.Ако тези ортодоскални лицемерни непорочници разберат, че и делфините, освен хората, правят секс за удоволствие, сигурно ще поискат делфинариума във Варна да бъде затворен, като преди това ще осъмне с надписи „Перверзници", „Бозайници на позора, ние децата сме си водили тука да ви се радват".Фейсбук съдиите отсъждат с чукче за пържоли и с увереността, с която Валери Божинов пее „Trepni" на Цеца на някакъв измислен език. Не е изключено да си взимат душ по бански в баня, в която огледалото е покрито с парче плат и задължително със затворени очи. Търкат със сапун това грешно тяло, самобичуват се с гъбата и стискат очи.През останалото време, когато не гледат турски сериали и не търкат билетчета от лотарията, четат Библията и тръгват към църквата веднага, след като приключи „Съдебен спор". В библиотеката им „Мъжът и жената интимно" е набутана на най-задния рафт, докато отпред гордо са наредени предсказанията на Ванга, хороскопа на маг Геновева за 2017-а и „Лечение на дископатия с троен аксел и картоф".Стигна се дотам, че дори колегите и родителите на ученици от 51-во училище, които изразяват подкрепата си към директора, са обявени за „привърженици на порното" и лишени от всякакъв морал хора. Още повече сега, когато ще се снимат за гол календар в подкрепа на директора.Не може да си директор и учител и да се снимаш ей така с личния ти телефон за личното ти пространство, което незнайно по какви причини някой прави публично достояние. Не може да работиш с деца и да правиш каквото и да е свързано по някакъв начин със секс. Трябва да си евнух. Най-морално е учителите да ги кастрират преди да започнат работа с децата и внуците на моралната полиция, вероятно заченати непорочно. Да направим референдум за това.